Jesús,
ìjngoò kꞌa tsakó‑la̱ yijo‑la̱ jñà xi̱ta̱ xi kotaꞌyàtꞌaà‑la̱ ya̱ i̱ndiì ndáchikon xi ꞌmì Tiberias.
Jñà kjoa̱ koi,
kiísꞌín komà.
Títsa̱jna kjoò Simón Pedro ko̱ Tomás,
xi ti̱koa̱ Dídimo tsò‑la̱ [ꞌén xi tsòya‑ne:
Tiꞌño̱],
ko̱ Natanael xi Caná i̱ꞌnde‑la̱,
nangui xi chja̱‑ne Galilea.
Ti̱koa̱ títsa̱jna jñà i̱xti‑la̱ Zebedeo ko̱ nguì jò ìsa̱ xi̱ta̱ xi ti̱koa̱ ya̱ kotaꞌyàtꞌaà‑la̱ Jesús.
Simón Pedro kitsò‑la̱ xi̱ta̱ xíkjín:
―Ti̱n kó‑lá tífì tsobàꞌñoá nga sikꞌèn.
Jñà xi̱ta̱ xi iꞌnga,
kitsò‑la̱:
―Ti̱koa̱ onguíko̱‑lèje̱n.
I̱kjoàn kiì,
jahasꞌen jngoò chitso.
Ta̱nga ni̱tje̱n jè,
ni̱mé ti̱n kisakò‑la̱.
Kꞌe̱ nga jye kisꞌe i̱sén,
Jesús tsatsejèn,
tsasìjna ya̱ i̱ndiì nandá,
ta̱nga jñà xi̱ta̱ xi kotaꞌyàtꞌaà‑la̱ mìkiì kijtseèxkon tsà jè Jesús.
Jesús kitsò‑la̱:
―I̱xti,
¿a kjꞌeè sakó chiba‑nò ti̱n?
Jñà xi̱ta̱‑la̱ kitsò:
―Majìn,
ni̱mé tjín.
Jè Jesús,
kꞌe̱é kitsò‑la̱:
―Ti̱katje̱n‑ngui‑ndá na̱ꞌya‑nò ya̱ kixi̱ xijngoaà chitso.
Sa̱kò‑nò ti̱n.
Jñà xi̱ta̱ koi,
kꞌoa̱á sꞌín kisìkatje̱n‑ngui‑ndá na̱ꞌya‑la̱.
Kꞌe̱ nga tsachrjekàjiìn‑ne,
jye mì ti̱ kiì ma bitjokàjiìn‑ne na̱ꞌya‑la̱ nga ꞌñó jchán kjìn ti̱n ꞌncha.
Jè xi̱ta̱‑la̱ Jesús xi ꞌñó matsjakeè xi ngásòn ya̱ kotaꞌyàtꞌaà‑la̱ Jesús,
kitsò‑la̱ jè Simón Pedro:
―Jè Na̱ꞌèn‑ná Jesús xi o̱kji.
Simón Pedro,
kꞌe̱ nga kiìꞌnchré nga jè Na̱ꞌèn‑ná Jesús,
ni̱to̱ón tsohòkjá na̱chro̱‑la̱ (nga sa̱ ítjòn tà nikje kjinguií íkjá),
i̱kjoàn kiskìngui nandá nga kiìtji̱ngui‑la̱ Jesús.
Jñà xi̱ta̱ xi iꞌnga xi ngásòn ya̱ kotaꞌyàtꞌaà‑la̱,
kiìko̱ jè chitso;
tífejiìn nandá jè na̱ꞌya ti̱n nga kjìn jchán ti̱n ꞌncha;
nga mìtsà kjiìn kijna jè chitso;
tjín‑la̱ tsà jngoò sìndo̱ metro ñánda kijnajiìn nandá.
Xi̱ta̱ koi,
kꞌe̱ nga tsitajen chitso,
kijtseè i̱tꞌaà nangui tjítse jngoò niꞌín.
Jngoò ti̱n tímatsjò,
ti̱koa̱ kijtseè i̱nchra̱jín.
Jesús kitsò‑la̱:
―Nchrohóko̱o iꞌnga ti̱n xi sa̱ jye kitjoé‑nò.
Simón Pedro,
jahasꞌen chitso.
Kiskoé na̱ꞌya ti̱n,
tsibífetꞌaà nangui.
Jngoò sìndo̱ ko̱ icháte jàn ma‑ne jñà ti̱n iì xi ꞌncha na̱ꞌya.
Na̱sꞌín ꞌñó kjìn ma‑ne ti̱n,
jè na̱ꞌya mìkiì kixajndà.
Jesús kitsò‑la̱:
―Nchrobá,
ti̱chioò.
Ta̱nga ni̱jngoò xi̱ta̱ xi kotaꞌyàtꞌaà‑la̱ kitsò ikon nga kiskònangui‑la̱ yá‑né jè.
Nga̱ jyeé tíjiìn‑la̱ nga jè Na̱ꞌèn‑ná Jesús.
Jesús,
kiì kasìtꞌaà chrañà‑la̱,
kiskoé i̱nchra̱jín,
kitsjaà‑la̱ jñà xi̱ta̱ koi,
kꞌoa̱á ti kisìko̱ jñà ti̱n.
Ya̱ ma‑ne jàn kꞌa nga tsakó‑la̱ yijo‑la̱ Jesús jñà xi̱ta̱ xi kotaꞌyàtꞌaà‑la̱,
kꞌe̱ nga jye jaáya‑la̱ i̱tꞌaà tsꞌe̱ kjoa̱biyaà.
Kꞌe̱ nga jye tsakjèn,
Jesús kiskònangui‑la̱ Simón Pedro,
kitsò‑la̱:
―Ji̱,
Simón,
ti‑la̱ Jonás,
¿a ìsa̱á ndaà matsjacha‑ná mì kꞌoa̱‑ne koni jñà koi?
Pedro kitsò:
―Jon Na̱ꞌèn,
jyeé ꞌyi nga matsjake̱‑lè.
Jesús kitsò‑la̱:
―Ti̱kindi̱i jñà ndí i̱xti orrè‑na̱.
Xi ma‑ne jò kꞌa,
Jesús ìjngoò kꞌa kiskònangui‑la̱,
kitsò‑la̱:
―Simón,
ti‑la̱ Jonás,
¿a matsjacha‑ná?
Kiìchja̱ Pedro,
kitsò:
―Jon Na̱ꞌèn,
jyeé ꞌyi nga matsjake̱‑lè.
Jesús kitsò‑la̱:
―Ti̱kindi̱i jñà orrè‑na̱.
Xi ma‑ne jàn kꞌa,
ìjngoò kꞌa kiskònangui‑la̱ kitsò‑la̱:
―Simón,
ti‑la̱ Jonás,
¿a matsjacha‑ná?
Pedro,
ba kisꞌe‑la̱ nga ma‑ne jàn kꞌa nga kjònangui‑la̱ tsà nga matsjakeè‑né.
Kitsò‑la̱:
―Na̱ꞌèn,
ꞌya yije‑né,
jyeé tíjiìn‑lè nga matsjake̱‑lè.
Jesús kitsò‑la̱:
―Ti̱kindi̱i jñà orrè‑na̱.
Nguì o̱kixi̱í xi xan‑lè,
kꞌe̱ nga ti̱sa̱ ti titsjoi,
ji̱ ta̱jngoó kichíkjeí nikje‑lè kꞌe̱ nga kꞌiìn ñánda mejèn‑lè nga kꞌoín.
Ta̱nga kꞌe̱ nga jye ko̱jchíngui,
tà kjoén‑né ndsei̱i.
Kjꞌei̱í xi̱ta̱á si̱ìkákjá‑lè nikje‑lè,
kjoi̱ko̱‑lè ñánda nga majìn‑lè nga kꞌoín.
Jesús,
koií o̱kitsò‑ne,
jè kjoa̱ tsibéno̱jmíya kósꞌín ko̱matꞌin Pedro kꞌe̱ nga ki̱yá mé‑ne nga jeya si̱ìkíjna‑ne Nainá.
Kꞌe̱ nga jye o̱kitsò Jesús,
i̱kjoàn kitsò‑la̱ Pedro:
―Nchrobátji̱ngui‑ná.
Pedro,
kꞌe̱ nga kiskoòtsejèn‑ne ítsꞌi̱n,
kijtseè jè xi̱ta̱‑la̱ Jesús xi ꞌñó matsjakeè xi ngásòn ya̱ kotaꞌyàtꞌaà‑la̱ nga tífìtji̱ngui‑la̱.
Ti̱jè‑ne xi̱ta̱ xi ta̱ña tsibìtsa̱jnakjoò Jesús kꞌe̱ nga tsakjèn.
Jè xi kiskònangui‑la̱ nga kitsò‑la̱:
“¿Yá‑né xi si̱ìnga̱tsja‑lè i̱tꞌaà tsꞌe̱ xi̱ta̱ kondra̱‑lè?”
Pedro,
kꞌe̱ nga kijtseè,
kiskònangui‑la̱ Jesús,
kitsò‑la̱:
―Na̱ꞌèn,
xi̱ta̱ jè,
¿mé xi ko̱matꞌin?
Kiìchja̱ Jesús,
kitsò‑la̱:
―Tsà ꞌa̱n xi mejèn‑na nga kíjnakon skanda kꞌe̱ nga kjoia̱a ìjngoò kꞌa,
mìtsà ji̱ oko̱‑lè.
Ngaji̱,
nchrobátji̱ngui‑ná.
Kꞌoa̱á sꞌín komà‑ne nga tsabísòn ꞌén koi.
Ngatsꞌiì xi̱ta̱ ꞌndse̱ kitsò nga jè xi̱ta̱ jè,
mìkiì ki̱yá;
ta̱nga Jesús mìtsà kitsò nga mìkiì ki̱yá.
Kitsò‑né:
“Tsà ꞌa̱n xi mejèn‑na nga kíjnakon skanda kꞌe̱ nga kjoia̱a ìjngoò kꞌa,
mìtsà ji̱ oko̱‑lè.”
Ti̱jè‑ne xi̱ta̱ xi kotaꞌyàtꞌaà‑la̱ Jesús xi tíbéno̱jmí kixi̱ ngatsꞌiì kjoa̱ koi.
Ko̱ ti̱jè‑ne xi kiskiì yije xo̱jo̱n jè.
Ko̱ ꞌya‑ná nga ꞌén kixi̱í xi chja̱.
Jesús kjìn jchán kjoa̱ kisꞌiìn‑ìsa xi kjꞌei̱í.
Tsà tjeí yije nga jngoò jngoò ska̱ya kjoa̱ xi kisꞌiìn,
mì‑la kiì ki̱chìya‑la̱ nga tíjtsa i̱sòꞌnde jñà xo̱jo̱n.
Kꞌoa̱sꞌín kàtama.